b'\n_START_ARTICLE_\nFriedrich Ludvig Zuschlag\n_START_PARAGRAPH_\nFriedrich Ludvig Zuschlag (7. februar 1759 i Jystrup \xe2\x80\x93 18. januar 1808 i K\xc3\xb8benhavn) var en dansk billedsk\xc3\xa6rer og vokspousserer._NEWLINE_Han var s\xc3\xb8n af sognepr\xc3\xa6st, (senere i Haraldsted og Allindemagle ved Ringsted) Johannes Mortensen Zuschlag (1724-1792) og Dorothea Joachimine Agnete f\xc3\xb8dt Martens. Han gik kontorvejen, blev 1789 kancellist i S\xc3\xb8etatens Revisionskontor, blev november 1798 kontroll\xc3\xb8r ved Assistenshuset i K\xc3\xb8benhavn og d\xc3\xb8de den 18. januar 1808_NEWLINE_Ved siden af sin embedsvirksomhed dyrkede han med megen flid og som det synes med virkeligt held billedsk\xc3\xa6rerkunsten. Mens han optr\xc3\xa5dte som skuespiller, begyndte han at udf\xc3\xb8re sm\xc3\xa5 portr\xc3\xa6tmedaljoner i voks, hvoraf der blev taget gipsafst\xc3\xb8bninger. Han blev tilskyndet dertil af Knud Lyne Rahbek, for det f\xc3\xb8rste voksportr\xc3\xa6t forestillede Rahbeks sv\xc3\xa6rmeri Johanne Rosing, vakte Rahbeks beundring og indg\xc3\xb8d Zuschlag h\xc3\xa5b om en fremtidig fast indt\xc3\xa6gt._NEWLINE_I 1784 tilb\xc3\xb8d han i Lommebog for Skuespillere sm\xc3\xa5 gipsmedaljoner for 1 rigsdaler pr. stk. Af s\xc3\xa5danne portr\xc3\xa6tter n\xc3\xa6vner Minerva i 1785 og senere skuespillerinderne madam Walter og madam Preisler, skuespiller Rose og prins Carl af Hessen, endvidere "vor ud\xc3\xb8delige Suhms overmaade lignende Medaillon", og komponisten Naumanns. Zuschlag n\xc3\xa6vnes i den tids sprog kun med till\xc3\xa6gget "vor flittige Modelerer". Ved siden af de gipseksemplarer, der s\xc3\xa5ledes gik i handelen, udf\xc3\xb8rte han ogs\xc3\xa5 portr\xc3\xa6tmedaljoner i elfenben, og Familien ejer s\xc3\xa5ledes endnu bl.a. tre smukt udsk\xc3\xa5rne medaljoner, forestillende hans f\xc3\xb8rste hustru og hendes to S\xc3\xb8stre, flere basrelieffer, udsk\xc3\xa5rne i elfenben, m.m._NEWLINE_Zuschlag kunne dog ikke leve af sin kunst, som han derfor gradvist lagde p\xc3\xa5 hylden._NEWLINE_Zuschlag blev gift 1. gang 14. april 1789 i K\xc3\xb8benhavn med Louise Augusta Oppenheim (4. maj 1767 - 12. juli 1798 i K\xc3\xb8benhavn) og 2. gang 19. december 1798 i K\xc3\xb8benhavn med Marie Frederikke Stundre (10. februar 1765 i K\xc3\xb8benhavn - 6. maj 1829 smst.), datter af guldsmed Jacques (Jacob) Stundre og Anne-Marie Fistaine._NEWLINE_Han er begravet p\xc3\xa5 Holmens Kirkeg\xc3\xa5rd.'